SKRIFTLIG FORESPØRGSEL E-1704/01

af Daniel Varela Suanzes-Carpegna (PPE-DE) til Kommissionen

(14. juni 2001)

Om: Udvælgelsesprocedure for forsknings- og udviklingsprojekter 2002-2006

Kommissær Busquin anførte i sit svar på skriftlig forespørgsel E-0716/01(1) bl.a., at forsknings- og udviklingsaktionerne gennemføres på grundlag af afgørelser, der træffes fra år til år, både for så vidt angår særligt valgte temaer og de økonomiske midler, der bevilges. Udvælgelsen derimod foretages ud fra et hensyn til, hvad der er behov for, på grundlag af en vurdering foretaget af en intern brugergruppe, der støtter sig til en udtalelse fra en uafhængig rådgivningsstruktur bestående af højtstående videnskabelige eksperter og erhvervsdrivende. Busquin tilføjer, at bevillingerne til F & U-projekterne om fiskeri og havforskning vil afhænge af kvaliteten af de forslag, der modtages.

1. Kunne Kommissionen oplyse yderligere enkeltheder om form og indhold af indkaldelsen af forslag til F & U-projekter 2002-2006 på fiskeri- og havforskningsområdet?

2. Kunne Kommissionen informere om, hvilke kriterier den har anvendt til at udvælge F & U-projekter på fiskeri- og havforskningsområdet i perioden 1998-2002, og hvilke kriterier den agter at anvende i perioden 2002-2006?

3. Kunne Kommissionen oplyse nærmere om kriterierne for fordelingen af de til rådighed værende fællesskabsmidler blandt de udvalgte projekter? Afhænger denne fordeling udelukkende af projekternes kvalitet?

4. Kunne Kommissionen i detaljer informere om sammensætningen af den interne brugergruppe og den uafhængige rådgivningsstruktur med højtstående eksperter og erhvervsdrivende samt om disses arbejdsmetode?

(1) EFT C 318 E af 13.11.2001, s. 107.

Svar afgivet på Kommissionens vegne af Philippe Busquin

(2. august 2001)

Kommissionen kan ikke på nuværende tidspunkt give nærmere oplysninger om formen og indholdet af indkaldelsen af FTU-projekter på fiskeri- og

havforskningsområdet i tidsrummet 2002-2006. Som oplyst i svaret på det ærede medlems skriftlige forespørgsel E-0716/01, vil denne forskning på den ene side kunne placeres inden for prioriterede områder som f.eks. fødevaresikkerhed og sundhedsrisici eller bæredygtig udvikling og globale ændringer eller på den anden side under aktiviteten foregribelse af Fællesskabets fremtidige videnskabelige og teknologiske behov.

I begge tilfælde vil det nærmere indhold af indkaldelsen af projekter afhænge af udviklingen i de forskellige arbejdsprogrammer, som først kan gennemføres efter Europa-Parlamentets og Rådets har truffet afgørelser om rammeprogrammet og om deltagelsesbestemmelserne for erhvervsvirksomheder, forskningscentre og universiteter og Rådets afgørelser om særprogrammerne.

Kriterierne for udvælgelse af projekter inden for rammerne af det femte rammeprogram for FTU offentliggøres i indkaldelserne af forslag og i de dermed forbundne arbejdsprogrammer. Der er ligeledes blevet udsendt en evalueringshåndbog med generelle oplysninger om evaluering og udvælgelse af projekter. De grundlæggende kriterier, som forslag under det femte rammeprogram bedømmes efter, er deres videnskabelige og teknologiske kvalitet, deres europæiske merværdi, deres relevans for økonomiske og samfundsmæssige behov og forvaltningens kvalitet. For det næste rammeprogram har Kommissionen foreslået, at kriterierne har relation til programmets målsætninger, videnskabelig og teknologisk kvalitet, EU-merværdi og forvaltningskapacitet.

Hvad angår forskning i den foreslåede kategori foregribelse af Fællesskabets fremtidige videnskabelige og teknologiske behov, vil det være vigtigt at skelne mellem bevillinger til forskningsemner, som f.eks. kan omfatte forskning til støtte for fiskeripolitikken, og den efterfølgende bevilling af midler til individuelle projekter, efter indkaldelsen af forslag.

Som første skridt vil der blive opstillet en række prioriteringer i overensstemmelse med det forventede behov for avanceret forskning til støtte for EU's politikker. Siden vil midlerne blive tildelt forskningsemnerne efter en årlig procedure (kort beskrevet i Kommissionens tidligere svar), der vil blive indledt med offentliggørelsen af en indkaldelse af interessetilkendegivelser, som f.eks. det videnskabelige og industrielle samfund kan vil kunne svare på. Udvælgelseskriterierne er bl.a.: de foreslåede emners bidrag til udformning og videreudvikling af EU's politikker; deres potentielle bidrag til EU's konkurrenceevne, styrkelsen af det videnskabelige og teknologiske grundlag for EU's industri og skabelsen af det europæiske forskningsrum, samt deres videnskabelige relevans og gennemførlighed.

Da emnerne på denne måde udvælges for et år ad gangen, vil de blive taget op i arbejdsprogrammet og tjene som grundlag for fremtidige indkaldelser af forskningsforslag. Forslagene udvælges dernæst i henhold til klare, offentliggjorte kriterier i tråd med den overfor beskrevne nuværende praksis.

Den interne brugergruppe vil komme til at bestå af repræsentanter for de af Kommissionens generaldirektorater (GD'er), der beskæftiger sig med eller er brugere af forskningen. Gruppens formand bliver generaldirektøren for GD for forskning. Gruppen vil trække på de praktiske erfaringer, der er gjort af den tværgående brugergruppe, som Kommissionen nedsatte i januar 2001 for Det Fælles Forskningscenter (FFC). Hvad angår konsultation af uafhængige videnskabelige og industrielle eksperter på højt plan, er dette allerede indført på flere af Kommissionens aktivitetsområder. Endvidere har Kommissionen for at bistå med rådgivning om den generelle ligevægt i forskningsemnerne for nylig nedsat European Research Advisory Board, som man kan rette henvendelse til for at få rådgivning på dette område.